Der skal nok blive plads til solen de næste dage, men i perioder bliver himlen også mere grå med regn.

Ifølge prognoserne skal to regnvejr passere landet i løbet af ugen. Efter et tordenvejr mandag passerede Danmark, har sommervejret i den grad skiftet karakter. Nu får vi vejret ind fra vest, hvilket betyder ustadigt og generelt køligere sommervejr. Vejrskiftet falder oveni, at mange er gået på sommerferie, mens Nordeuropas største festival løber af stablen i Roskilde. Derudover er der flere andre festivaler, der afholdes i ugens løb i form af blandt andet Nibe Festival og Skagen Festival. Festivalgængerne må tage sig til takke med skiftende vejr, hvor der vil være perioder med både regn og sol. Onsdag: Ugens bedste dag Hvis man skal fremhæve en dag, så må det være onsdag. Dagen byder en overgang på solrigt vejr til hele landet. Kun helt lokalt kan der dannes en let regnbyge. Temperaturen kommer op mellem 20 og 24 graders varme – lokalt kan termometret ramme 25 grader og dermed give en meteorologisk sommerdag. Da det samtidig står på rolige vindforhold, er der altså udsigt til ganske pænt sommervejr. Nye regnvejr venter Fra torsdag står fronterne nærmest i kø efter at komme ind over Danmark. Første front forventes at gå i land i løbet af torsdagen og bevæger sig herefter østover. Inden fronten ankommer til Østdanmark, kan man på disse kanter måske få sig en sommerdag med 25 grader. Fredag morgen ligger resterne af torsdagens front over de østlige landsdele, mens man længere mod vest kan nyde lidt solsksinsvejr. Der bliver dog skruet ned for temperaturen, som topper med 18 til 21 grader. Næste regnvejr melder sin ankomst lørdag, og det ser noget mere vådt ud end torsdagens. Inden ugen er omme, kan der de fleste steder være faldet mellem 10 og 20 millimeter regn. Vådest bliver det i Jylland, hvor der lokalt kan komme op mellem 20 og 25 millimeter. Mindst regn får Bornholm med under 10 millimeter. I næste uge tyder meget på, at det ustadige vejr fortsætter med spredte byger de fleste dage.